Patrick Khodorenko

Patrick Khodorenko (s. 13. lokakuuta 1998 Walnut Creek, Kalifornia, Yhdysvallat) on yhdysvaltalainen jääkiekkoilija, joka pelaa Saksassa DEL-liigan Eisbären Berlinissä. Hän on pelipaikaltaan keskushyökkääjä.
Ura.
Seuraura.
Juniori- ja yliopistovuodet.
Khodorenko on San Jose Jr. Sharksin kasvatti. Hän siirtyi juniorina sittemmin Los Angeles Selectsiin, josta Khodorenko siirtyi kaudeksi 2012–2013 Michiganiin Honeybakediin pelaamaan HPHL 14U-sarjaa. Everett Silvertips varasi hänet 26. pelaajana WHL:n varaustilaisuudessa 2013, mutta Khodorenko ei kuitenkaan koskaan siirtynyt CHL:ään, jotta hän voisi pelata tulevaisuudessa Yhdysvaltain yliopistosarjoissa. Kaudella 2013–2014 Khodorenko oli Honeybakedin 16U-joukkueen paras pistemies ja syöttäjä tehoilla 9+21=30. Hän voitti koko HPHL 16U-sarjan syöttöpörssin. Vuosina 2014–2016 Khodorenko pelasi Yhdysvaltain maajoukkueen kehitysohjelman mukana mm. USHL-junioriliigaa.
Vuodet 2016–2020 Khodorenko kävi Michiganin osavaltionyliopistoa. "Freshman-vuotenaan" 2016–2017 hän pelasi myös USA Hockey All-American Gamessa, mutta Khodorenkoa ei lopulta kuitenkaan koskaan . "Sophomore-vuotenaan" 2017–2018 hän oli MSU:n toiseksi paras maalintekijä ja kolmanneksi paras pistemies tehoilla 13+19=32. "Junior-vuotenaan" 2018–2019 Khodorenko oli tehoilla 18+19=37 joukkueensa paras maalintekijä ja toiseksi paras pistemies Taro Hirosen jälkeen. Hän jakoi koko B1G:n maalipörssin neljännen sijan Penn Staten Liam Folkesin kanssa ja pistepörssin kahdeksannen sijan Penn Staten Nathan Sucesen kanssa. Khodorenko valittiin kauden päätteeksi divisioonan toiseen tähdistökentälliseen. "Senior-vuotenaan" 2019–2020 hän nousi MSU:n varakapteeniksi. Khodorenko voitti joukkueen sisäisen piste-, maali- ja syöttöpörssin tehoilla 16+17=33, joilla hän sijoittui B1G:n maalipörssissä kolmanneksi ja pistepörssissä viidenneksi. Hänet valittiin kauden päätteeksi divisioonan ensimmäiseen tähdistökentälliseen.
Ammattilaisura.
Viimeisen yliopistokautensa päätteeksi maaliskuussa 2020 NHL-varaamaton Khodorenko teki kolmivuotisen tulokassopimuksen New York Rangersin kanssa. Samalla hän liittyi loppukevääksi koesopimuksella AHL-joukkue Hartford Wolf Packiin, jossa Khodorenko pelasi yhden ottelun, kunnes koronaviruspandemia keskeytti kauden. Pandemian lyhentämän kauden 2020–2021 hän pelasi kokonaan Wolf Packissa tehden 22 runkosarjaottelussa tehot 3+7=10. Khodorenko nostettiin kauden aikana kolmesti Rangersin NHL-joukkueen varamiesten "taksiryhmään". Kauden 2022–2023 hän pelasi myös Wolf Packissa, jossa Khodorenko teki 66 runkosarjaottelussa tehot 10+17=27. Kaudella 2023–2024 Khodorenko ehti pelata AHL:ssä vain neljä ottelua, kunnes hänen kautensa päättyi loukkaantumisen vuoksi jo lokakuun 2023 lopulla.
Elokuussa 2023 Khodorenko teki vuoden mittaisen AHL-sopimuksen Charlotte Checkersin kanssa. Hän pelasi kaudella 2023–2024 65 runkosarjaottelua tehden 27 tehopistettä ja kolme pudotuspeliottelua ilman tehopisteitä.
Khodorenko siirtyi kaudeksi 2024–2025 vuoden mittaisella sopimuksella SM-liigajoukkue Rauman Lukkoon. Joukkueeseen siirtyi myös hänen kanssaan MSU:ssa pelannut maalivahti John Lethemon. Khodorenko pelasi Lukossa 60 runkosarjaottelua tehopistein 15+19=34 ja 11 pudotuspeliottelua tehopistein 2+4=6. Syyskuussa 2025 hän siirtyi loppukauden 2025–2026 kattavalla sopimuksella Saksaan DEL-liigan Eisbären Berliniin.
Maajoukkueura.
Khodorenko pelasi World U-17 Hockey Challengessa marraskuussa 2014, jolloin hän voitti hopeaa.
Pelityyli.
Lukon urheilutoimenjohtaja Kalle Sahlstedtin mukaan Khodorenko on klassinen, peliä tekevä keskushyökkääjä. Sahlstedtin mukaan hän on pehmeäkätinen ja nopea luistelija, jolla on erittäin hyvä pelisilmä. Khodorenko on maininnut suosikkipelaajakseen Pavel Datsjukin.
Muuta.
Khodorenkon pikkuveli Eric on pelannut jääkiekkoa puolustajana 17-vuotiaaksi asti. Veljeksillä on venäläiset sukujuuret.